## Naputak za provedbu Odluke o izdavanju obveznica Republike Hrvatske za refinanciranje drugog obroka javnoga duga dospjelog 31. prosinca 1995. godine

### NN 51/1996 (26.6.1996.), Naputak za provedbu Odluke o izdavanju obveznica Republike Hrvatske za refinanciranje drugog obroka javnoga duga dospjelog 31. prosinca 1995. godine

# MINISTARSTVO FINANACIJA

Na temelju točke XIII. Odluke o izdavanju obveznica Republike Hrvatske
za refinanciranje drugog obroka javnoga duga dospjelog 31. prosinca 1995.
godine ("Narodne novine", br. 36/96 - u daljnjem tekstu Odluka), ministar
financija Republike Hrvatske donosi

## **NAPUTAK**

### **ZA PROVEDBU ODLUKE O IZDAVANJU OBVEZNICA REPUBLIKE HRVATSKE ZA REFINANCIRANJE DRUGOG OBROKA JAVNOGA DUGA DOSPJELOG 31. PROSINCA 1995. GODINE**

I.

Na osnovi Odluke Republika Hrvatska izdaje obveznice serije JDB u nematerijaliziranom
obliku, u iznosu od 545.137.890,00 kuna što po srednjem tečaju Narodne
banke Hrvatske iznosi protuvrijednost od 147.100.000,00 DEM, radi podmirenja
obveza Republike Hrvatske prema poslovnim bankama za drugi obrok javnoga
duga dospjelog 31. prosinca 1995. godine temeljem članka 7. Zakona o pretvaranju
deviznih depozita građana u javni dug Republike Hrvatske ("Narodne novine"
broj 106/93 i 58/95).

II.

Obveznice se amortiziraju kroz šest jednakih polugodišnjih anuiteta
od kojih prvi dospijeva na naplatu 1. travnja 1997. godine.

Obračun se obavlja na način da se devizni iznos iz anuiteta preračunava
u kune po srednjem tečaju Narodne banke Hrvatske koji vrijedi na dan dospijeća
pojedinog anuiteta. Iznos anuiteta u kunama, utvrđen na dan dospijeća,
konačan je bez obzira na datum njegove naplate.

III.

Poslove distribucije, isplate, vođenja knjigovodstva i registarske knjige
za obveznice serije JDB, obavljat će u ime i za račun Republike Hrvatske
Zavod za platni promet na temelju ugovora zaključenog s Ministarstvom financija.

IV.

Ako se obveznicama plaćaju dionice i udjeli Hrvatskom fondu za privatizaciju
odnosno Hrvatskom mirovinskom osiguranju d.d. Zagreb, kao osnovica za plaćanje
priznaje se nominalna vrijednost obveznice.

Puna nominalna vrijednost kod plaćanja dionica obračunava se ako nijedan
anuitet nije isplaćen.

Ako je neki anuitet isplaćen, nominalna se vrijednost obveznice umanjuje
za toliko šestina, koliko je anuiteta isplaćeno.

V.

Plaćanje dionica i udjela obveznicama serije JDB obavlja se preknjižavanjem
u registarskoj knjizi, a na temelju dokumenta ovjerenog od strane Hrvatskog
fonda za privatizaciju odnosno Hrvatskog mirovinskog osiguranja d.d. Zagreb.

Plaćanje dionica i udjela Hrvatskom fondu za privatizaciju obveznicama
serije JDB obavlja se na način da kupac dionica ili udjela i Fond potpišu
ugovor o prijenosu obveznica. U ugovoru potrebno je navesti kontrolne brojeve
obveznica.

Podatke o prenesenim obveznicama Hrvatski fond za privatizaciju je obvezan
dostavljati Zavodu za platni promet svakih 15 dana.

VI.

Po obveznicama prenesenim u skladu s točkom V. stavak 2. ovoga naputka
prestaje obveza Republike Hrvatske za njihovu isplatu.

VII.

Prijenos prava iz obveznice na novoga stjecatelja obavlja se preknjižavanjem
u registarskoj knjizi. Preknjižavanje provodi Zavod za platni promet na
temelju vjerodostojnog dokumenta Zagrebačke burze da je promet proveden,
na zahtjev stjecatelja. Preknjižavanje i izdavanje Potvrde iz točke X.
ovog naputka oslobođeno je od plaćanja naknade.

U slučaju nasljeđivanja obveznica serije JDB preknjižavanje na novog
stjecatelja obavit će se na temelju izvornika pravomoćnog rješenja o nasljeđivanju.

U slučaju univerzalne sukcesije između pravnih osoba, preknjižavanje
će se obaviti na temelju izvornika dokumenta o tome.

VIII.

Dospjele anuitete isplaćuje Zavod za platni promet prema stanju upisa
u registarskoj knjizi na dan dospijeća pojedinog anuiteta, u roku od 3
radna dana od dana dospijeća.

IX.

Postupke u svezi provedbe točki III., V., VII., VIII. i X. ovoga naputka
propisat će Zavod za platni promet u skladu s Elaboratom o izdavanju obveznica
za refinanciranje drugog obroka javnoga duga dospjelog 31. prosinca 1995.
godine.

X.

Stjecatelj obveznica ovlašten je na vlastiti zahtjev dobiti Potvrdu
o upisu u registarsku knjigu obveznica serije JDB. Potvrda o upisu u registarsku
knjigu nije dokumenat za promet obveznicama.

Potvrda o upisu u registarsku knjigu sadrži slijedeće podatke:

1. naslov: "Potvrda o upisu u registarsku knjigu obveznica Republike
Hrvatske serije JDB"

2. broj potvrde, JMBG vlasnika ili matični broj pravne osobe i generirani
kontrolni broj potvrde,

3. ime i prezime vlasnika i adresu ili tvrtku pravne osobe i adresu
sjedišta,

4. nominalnu vrijednost obveznice i ukupni nominalni iznos obveznica
u potvrdi,

5. broj komada obveznica,

6. serija,

7. serijske brojeve obveznica

8. broj računa na koji se vlasniku isplaćuju dospjeli anuiteti

9. izvadak iz Odluke o izdavanju obveznica Republike Hrvatske serije
JDB za refinanciranje drugog obroka javnoga duga dospjelog 31. prosinca
1995. godine ("Narodne novine" broj 36/96),

10. nadnevak unosa u registarsku knjigu,

11. mjesto unosa,

12. potpis ovlaštene osobe i pečat Zavoda za platni promet.

XI.

Pravo uvida u registarsku knjigu imaju pravne i fizičke osobe koje su
upisane u knjigu i društva za poslovanje vrijednosnim papirima.

Ministarstvo financija Republike Hrvatske davat će tumačenja bankama
u svezi s provedbom ovoga naputka.

Ministar financija

**Božo Prka,** v. r.

Naputak, NN 51/1996-964